Wudwor/ Wodowe Hendrichecy (SN/JBo). Přihoty Serbskeho folklorneho ansambla Wudwor (SFAW) su pomału w finalnej fazy. Hladajo na 40lětne wobstaće cyłka, kotrež chcedźa wot 15. do 17. julija na Smolic statoku w Hórkach swjećić, dojědźechu sej čłonojo rejwanskeje skupiny minjeny kónc tydźenja do proboweho lěhwa do Wodowych Hendrichec (Seifhennersdorf).
Nimale sto rejwarjow a rejwarkow zwučowaše tam w štyrjoch skupinach. Probowe lěhwo ma městopředsyda SFAW Ambrož Handrik za jara wuspěšne. „Dorostowa skupina je dwě nowej reji nazwučowała. Hłowna skupina nawukny nowu reju ‚Schadźenje słónca‘ a najstarša skupina, kotraž bě so sobotu přidružiła, je z choreografom Georgijom Marinowom jazzowu reju nazwučowała a dwě staršej reji skrućiła.“ Dale Handrik měni, zo je ansambl „hladajo na časowy ćišć derje na jubilej spřihotowany. Probowy wulět je nam tójšto wjesela wobradźił. Mjez rejwarjemi a rejwarkami je stajnje dobra nalada – tak wězo tež z lóštom trenujemy.“ Za lěpšinu proboweho lěhwa ma Ambrož Handrik, zo su čłonojo dlěši čas hromadźe a so mjez sobu hišće lěpje zeznawaja.
pol_Latn szl_Latn